หุ้นรพ.เฮ! บอร์ดประกันสังคมเคาะค่าหัวเพิ่มเป็น 1,500 บาท/ปี 1 ก.ค.นี้
หุ้นรพ.เฮ! บอร์ดประกันสังคม อนุมัติเพิ่มค่าหัวเป็น 1,500 บาท/ปี เริ่ม 1 ก.ค.นี้
9 มิ.ย. 2560

หม่อมหลวงปุณฑริก สมิติ ปลัดกระทรวงแรงงาน และประธานคณะกรรมการประกันสังคม เปิดเผยถึง มติคณะกรรมการประกันสังคมในคราวประชุมคณะกรรมการประกันสังคมและที่ปรึกษา (ชุดที่ 13) ครั้งที่ 10/2560 ว่า ที่ประชุมมีมติเพิ่มค่าบริการทางการแพทย์เหมาจ่ายรายหัวจากเดิม 1,460 บาท/คน/ปี เป็น 1,500 บาท/คน/ปี
อีกทั้ง เห็นสมควรปรับค่าบริการทางการแพทย์ให้แก่สถานพยาบาล ที่ต้องรับภาระกรณีโรคที่มีภาระเสี่ยงทั้งผู้ป่วยนอกและผู้ป่วยในเป็น 447 บาท/คน/ปี รวมถึงปรับค่ารักษาพยาบาลผู้ป่วยในที่มีค่าใช้จ่ายสูง เป็น 640 บาท และกรณีการรักษาผู้ป่วยในที่มีค่าใช้จ่ายเกินหนึ่งล้านบาท ได้เพิ่มค่าบริการทางการแพทย์  ให้สถานพยาบาลในอัตราร้อยละ 80 ของค่าใช้จ่ายที่เกินหนึ่งล้านบาท ตามหลักเกณฑ์เงื่อนไข ที่คณะกรรมการการแพทย์กำหนด
ทั้งนี้ จากประเด็นดังกล่าวจะส่งผลดีต่อกลุ่มโรงพยาบาล เนื่องจากจะมีรายได้เพิ่มขึ้นจากประกันสังคมถึง 40 บาท ต่อคน ต่อปี